ROZHODNUTIE KOMISIE
z 25. júla 2008,
ktorým sa mení a dopĺňa rozhodnutie 2003/766/ES o núdzových opatreniach na prevenciu šírenia Diabrotica virgifera Le Conte v Spoločenstve
[oznámené pod číslom K(2008) 3813]
(2008/644/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), a najmä na jej článok 16 ods. 3 štvrtú vetu,
keďže:
(1)
V rozhodnutí Komisie 2003/766/ES (2) sa od členských štátov požaduje, aby prijali núdzové opatrenia proti šíreniu Diabrotica virgifera Le Conte (ďalej len „organizmus“) v Spoločenstve.
(2)
Vykonanie týchto núdzových opatrení vyhodnotil 26. a 27. februára 2008 Stály výbor pre zdravie rastlín, a to na základe informácií získaných z úradných prieskumov, ktoré uskutočnili členské štáty v roku 2007. Usúdilo sa, že v prípade oblastí, kde bol zistený iba veľmi obmedzený počet exemplárov uvedeného organizmu, môže stačiť na jeho eradikáciu uplatňovanie núdzových opatrení počas obdobia dvoch rokov. Preto by sa malo stanoviť, že tam, kde je to vhodné, sa môžu uvedené opatrenia obmedziť na obdobie dvoch rokov.
(3)
Rozhodnutie 2003/766/ES by sa preto malo zodpovedajúcim spôsobom zmeniť a doplniť.
(4)
Opatrenia stanovené v tomto rozhodnutí sú v súlade so stanoviskom Stáleho výboru pre zdravie rastlín,
PRIJALA TOTO ROZHODNUTIE:
Článok 1
Rozhodnutie 2003/766/ES sa mení a dopĺňa takto:
1.
V článku 4 ods. 2 sa dopĺňa tento pododsek:
„Ak z výsledkov prieskumu uvedeného v článku 2 vyplýva, že sa v ohniskovej zóne nezistil výskyt viac ako dvoch exemplárov organizmu, u ktorých sa dokázalo, že boli zavlečené v tom istom roku, v ktorom sa podala o nich správa, môžu sa opatrenia uvedené v písmenách b), d), f) a g) prvého pododseku obmedziť na rok výskytu organizmu a na nasledujúci rok pod podmienkou, že sa v danom roku nezistí výskyt žiadnych exemplárov. V tomto prípade sa v ohniskovej zóne zintenzívni monitorovanie uvedené v článku 4 ods. 1.“
2.
V článku 4 ods. 3 sa dopĺňa tento pododsek:
„Ak z výsledkov prieskumu uvedeného v článku 2 vyplýva, že sa v ohniskovej zóne nezistil výskyt viac ako dvoch exemplárov organizmu, u ktorých sa dokázalo, že boli zavlečené v tom istom roku, v ktorom sa podala o nich správa, môžu sa opatrenia v bezpečnostnej zóne uvedené v písmene a) prvého pododseku obmedziť na rok výskytu organizmu a na nasledujúci rok pod podmienkou, že sa v danom roku nezistí výskyt žiadnych exemplárov. V tomto prípade sa v bezpečnostnej zóne zintenzívni monitorovanie uvedené v článku 4 ods. 1.“
Článok 2
Toto rozhodnutie je určené členským štátom.
V Bruseli 25. júla 2008